Purnululu nacionalinis parkas

Purnululu nacionalinis parkas () – saugoma gamtos teritorija Australijos šiaurės vakaruose, Vakarų Australijos valstijoje, Kimberlio regione, apytikriai 2030 km į šiaurės rytus nuo Perto ir 200 km į pietus nuo Kananaros. Plotas 2397 km². Apima Bangl Banglo kalnagūbrį ir smėlingas lygumas į šiaurę, rytus ir pietus nuo kalnagūbrio. Vakaruose, parkui gretimoje Purnululu gamtosaugos rezervato teritorijoje, driekiasi Osmondo kalnagūbris; parko rytinė riba eina Ordo upe. 

Saugomas vaizdingas tarpeklių ir kanjonų išraižytas erozinių kalnų kraštovaizdis su juostuotos tekstūros (oranžinės ir tamsiai pilkos spalvos) smiltainio uolienomis – kūgiais, stulpais, uolomis.Purnululu nacionalinis parkas, Visuotinė lietuvių enciklopedija, 2019-02-11. Nuoroda tikrinta 2023-02-04.

Parkas plyti pereinamoje gamtinėje zonoje tarp sausų centrinės Australijos dykumų pietuose ir musoninio klimato savanų šiaurėje. Klimatas sausas musoninis, būdingi du sezonai – drėgnasis (nuo lapkričio iki kovo) ir sausasis (nuo balandžio iki spalio). Kritulių vidutiniškai per metus iškrinta 600 mm, beveik visi drėgnuoju sezonu. Vidutinė maksimali dienos temperatūra svyruoja nuo 29º C liepą iki 38º C spalį.Purnululu National Park, World Heritage Datasheet. Nuoroda tikrinta 2023-02-04.

Vyrauja retmiškiai ir spinifeksų savanos su eukaliptais, akacijomis ir grevilėjomis, tarpekliuose ir slėniuose – nedideli pavieniai atogrąžų miškai. Gilesniuose slėniuose auga palmės, gegužraibės ir papartūnai. Parke suskaičiuotos 653 augalų rūšys, iš jų 13 – reliktinių. Parko teritorijoje pastebėta didžiausia Australijoje spinifeksų rūšių koncentracija; viena spinifeksų ir dvi grevilėjų rūšys – endeminės parke. Suskaičiuota 41 žinduolių, 149 paukščių, 81 roplių, 12 varliagyvių ir 15 žuvų rūšių. Sausose vietovėse gyvena trumpaausės uolinės valabės, Diumerilio varanai, įvairios scinkų rūšys, slėniuose – Rattus tunneyi (žiurkės), Myotis adversus (pelėausiai), varlės. Aptinkami reti pilkieji sakalai ir australiniai didieji einiai.

Parke yra aborigenų kultūros paveldo vertybių: uolų piešinių, laidojimo vietų. Parką kasmet aplanko apie 20 tūkst. turistų.

Apie Bangl Banglo kalnagūbrio gamtos vertybes sužinota tik 1982 m., paviešinus iš oro darytas nuotraukas.World Heritage Places - Purnululu National Park , Department of Climate Change, Energy, the Environment and Water, Australian Government. Nuoroda tikrinta 2023-02-04. 1987 m. įkurtas nacionalinis parkas, 2003 m. įtrauktas į Pasaulio paveldo sąrašą. 

 Galerija 

 Šaltiniai 

Kategorija:Pasaulio paveldo objektai Australijoje
Kategorija:Australijos nacionaliniai parkai
Kategorija:Vakarų Australija